
Støtteerklæring til de streikende på Landforpleiningsavtalen

Norsk Arbeidsmandsforbund gir vår fulle støtte til Fellesforbundet og medlemmene som streiker på Landforpleiningsavtalen.
De streikende utfører viktige oppgaver innen renhold, servering og innkvartering i olje- og gassindustrien, men har samtidig noen av landets laveste lønninger. Kravene om økt kjøpekraft og forskuttering av syke-, pleie- og foreldrepenger handler om grunnleggende økonomisk trygghet og rettferdige arbeidsvilkår.
Dette er en kamp vi i Norsk Arbeidsmandsforbund kjenner oss godt igjen i. Også mange av våre medlemmer jobber i lavlønnsyrker, og vi vet hvor viktig det er å sikre en lønn det går an å leve av, og trygghet når sykdom eller andre livssituasjoner gjør at man ikke kan jobbe.
Vi står sammen med dere i kampen for rettferdige lønns- og arbeidsvilkår!
Deres kamp er vår kamp. Stå på!
Med solidarisk hilsen
Brede Edvardsen
Forbundsleder, Norsk Arbeidsmandsforbund

